CELEX: 52017PC0170
Language: et
Date: 2017-05-15
Title: Ettepanek: NÕUKOGU RAKENDUSOTSUS, millega lubatakse Ühendkuningriigil kohaldada vähendatud maksumäära Sise- ja Välis-Hebriididel, Põhjasaartel, Clyde’i lahe saartel ja Scilly saartel tarbitavate mootorikütuste suhtes kooskõlas direktiivi 2003/96/EÜ artikliga 19

EUROOPA KOMISJON
            Brüssel,15.5.2017
            COM(2017) 170 final
            2017/0079(NLE)
            Ettepanek:
            NÕUKOGU RAKENDUSOTSUS,
            millega lubatakse Ühendkuningriigil kohaldada vähendatud maksumäära Sise- ja Välis-Hebriididel, Põhjasaartel, Clyde’i lahe saartel ja Scilly saartel tarbitavate mootorikütuste suhtes kooskõlas direktiivi 2003/96/EÜ artikliga 19
            
               
         
         
            
               SELETUSKIRI
            
            
               1.ETTEPANEKU TAUST
            
            
               Energiatoodete ja elektrienergia maksustamine on Euroopa Liidus reguleeritud nõukogu direktiiviga 2003/96/EÜ
                  1
                (edaspidi „energia maksustamise direktiiv“ või „direktiiv“).
            
            
               Direktiivi artikli 19 lõike 1 kohaselt võib nõukogu komisjoni ettepaneku põhjal ja lisaks eelkõige artiklite 5, 15 ja 17 sätetele ühehäälselt lubada liikmesriigil kehtestada täiendava maksuvabastuse või vähendada maksumäära teatavatel poliitilistel kaalutlustel.
            
            
               •Ettepaneku põhjused ja eesmärgid
            
            
               Käesoleva ettepaneku eesmärk on lubada Suurbritannia ja Põhja-Iiri Ühendkuningriigil (edaspidi „Ühendkuningriik“) jätkata mootorikütuste (nimelt pliivaba bensiin ja gaasiõli) vähendatud aktsiisimäära kohaldamist Sise- ja Välis-Hebriididel, Põhjasaartel, Clyde’i lahe saartel (kõik asuvad Šotimaa rannikul) ja Scilly saartel (asuvad Inglismaa edelarannikul). Ühendkuningriigi esitatud teabe põhjal on kütuse hind nendes piirkondades, mis saaksid meetmest kasu, keskmiselt 0,10 Inglise naela (umbes 0,12 eurot) liitri kohta kõrgem kui riigi teistes piirkondades. Kõrgem hind neis piirkondades tuleneb suurematest transpordi- ja turustamiskuludest ning väikesest rahvaarvust. Meetme eesmärk on võimaldada mootorikütuste kõrgeid hindu määratletud piirkondades teataval määral vähendada.
            
            
               Direktiivi artikli 19 lõikega 1 on ette nähtud, et nõukogu võib komisjoni ettepaneku põhjal ühehäälselt lubada liikmesriigil kehtestada täiendava maksuvabastuse või vähendada maksumäära teatavatel poliitilistel kaalutlustel.
            
            
               Nõukogu rakendusotsusega 2011/776/EL lubati Ühendkuningriigil kuni 30. oktoobrini 2017 kohaldada mootorikütusena kasutatava pliivaba bensiini ja gaasiõli suhtes vähendatud maksumäära teatavatel saartel. Ühendkuningriigi ametiasutused soovisid 16. septembri 2016. aasta kirjas ja 16. detsembril 2016 direktiivi artikli 19 kohaselt saadetud lisateabe alusel, et komisjon pikendaks vähendatud maksumäära kohaldamist. Kütuseaktsiisi vähendatud määr oleks 0,05 Inglise naela (umbes 0,06 eurot) liitri kohta madalam Ühendkuningriigis kehtivast standardmäärast (0,58 Inglise naela või umbes 0,67 eurot)
                  2
               . See tähendaks, et vähendatud määr jääks ikkagi kõrgemale praegusest ELi alammäärast, mis on pliivaba bensiini puhul 359 eurot 1 000 liitri kohta ja gaasiõli puhul 330 eurot 1 000 liitri kohta.
            
            
               Ühendkuningriik on taotlenud luba kohaldada vähendatud määra kuue aasta jooksul, mis on direktiivi artikli 19 lõikes 2 märgitud maksimaalne ajavahemik.
            
            
               Ühendkuningriigi ametiasutuste sõnul on kütuse hind Šoti saartel umbes 0,10 Inglise naela (umbes 0,12 eurot) liitri kohta kõrgem mujal Ühendkuningriigis kehtivast keskmisest hinnast. Hinna 0,05 Inglise naela (umbes 0,06 euro) võrra vähendamine liitri kohta ei kataks küll kogu hinnaerinevust, kuid kompenseeriks tarbijatele mõningal määral kõrgemat hinda, mida nad peavad maksma. 
            
            
               Kõrge hind tuleneb neis piirkondades kütuse müügiga kaasnevatest lisakuludest. Ühendkuningriigi ametiasutused toovad välja suuremate kulude kaks peamist põhjust: 
            
            
               (1)suuremad transpordi- ja turustamiskulud kütuse tarnimisel saartele, mis tulenevad mere- või maanteetranspordiga seotud lisakuludest (pikemad vahemaad ja suurem ajakulu), praamikuludest, terminali käitamiskuludest ja tarnete juurdehindlusest, mis on seotud väikeste kütusemahtude tarnimisega. Erinevalt saartest jäävad peaaegu kõik Inglismaa ja Walesi maismaapiirkonnad 100 miili (umbes 160 km) kaugusele vähemalt ühest rafineerimistehasest ning neid on võimalik teenindada otse paakautode abil. Šoti saartele transportimise puhul on kulud hinnanguliselt vähemalt 0,03 Inglise naela liitri kohta suuremad võrreldes transportimisega Šotimaa maismaaosasse.
            
            
               (2)Teenindatava elanikkonna väike arv (100 saarel kokku 103 801 vähemalt 16aastast inimest) ning müügikoha kohta müüdava kütuse väike maht tähendavad, et püsikulud tuleb jaotada väikese müügimahu peale. Konkreetsemalt on neis piirkondades kokku 70 tanklat. Personali, rendi, tariifide, kütte, valgustuse, vee, hoolduse ja remondiga seotud püsikulud peavad kajastuma kütuseliitri lõplikus tanklahinnas. Shetlandi saartel, Orkney saartel ja Hebriididel jääb ühe müügikoha keskmine kütuse müügimaht 0,25 ja 0,6 miljoni liitri vahele aastas, kusjuures Šotimaa muudes piirkondades on see näitaja 3,8 miljonit liitrit aastas. Tankla käitamisega seotud kulude katmiseks peaks 0,25–0,6 miljoni liitri müümisel olema marginaal liitri kohta 0,07–0,15 Inglise naela, kusjuures 3,8 miljoni liitri müümisel peaks see olema 0,033 Inglise naela liitri kohta.
            
            
               Suurenenud ühikukulust põhjustatud kõrgematest hindadest tulenev halvem olukord on Ühendkuningriigi ametiasutuste sõnul probleem kohaliku elanikkonna jaoks, sest paljud elanikud peavad lähima linnakeskuseni jõudmiseks läbima mootorsõidukiga märkimisväärseid vahemaid, sest nad sõltuvad sageli eratranspordist, ning sellepärast, et meetmest kasu saavates piirkondades on sissetulek suhteliselt väike. 
            
            
               Meetme rakendamine
            
            
               Ühendkuningriigis maksustatakse mootorikütused aktsiisiga siis, kui kütus viiakse välja rafineerimistehasest, kui kütus imporditakse või kui kütus viiakse välja aktsiisilaost. Sel hetkel oleks keeruline määrata kindlaks abikõlblikele piirkondadele ette nähtud kütuse hulka.
            
            
               Seetõttu toimub aktsiisi vähendamine müügipunktis abikõlblikel saartel ning sel viisil välditakse mis tahes riski, mis tuleneb vähendatud maksumääraga kütuse kõrvalesuunamisest. Saartel tegutsevad kütuse jaemüüjad registreeritaks maksu- ja tolliametis heakskiidetud jaemüüjatena ning nad peaksid vähendama kütuseliitri hinda maksusoodustusena lubatud summa võrra. Neil omakorda oleks õigus korrapäraselt nõuda maksu- ja tolliametilt aktsiisitagastust müüdud kütuseliitrite alusel.
            
            
               Kohaldamisala
            
            
               Meetme territoriaalsesse kohaldamisalasse kuuluvad kõik Sise- ja Välis-Hebriidid, Põhjasaared, Clyde’i lahe saared (kõik asuvad Šotimaa rannikul) ning Scilly saared (asuvad Inglismaa edelarannikul). Meedet kohaldatakse kõigi ostude suhtes – madalamast maksumäärast saadakse kasu nii isiklikul kui kaubanduslikul otstarbel tehtud ostude puhul. Ühendkuningriigi ametiasutuste esitatud teabe kohaselt oli saartel registreeritud sõidukitest 2016. aastal 86 % eraomandis ja 14 % ettevõtjate omandis.
            
         
         
            
               Ühendkuningriigi ametiasutuste argumendid kõnealuse meetme siseturule avalduva mõju kohta
            
            
               Ühendkuningriigi ametiasutused ei arva, et meede mõjutaks siseturu nõuetekohast toimimist. Saarte suurimad organisatsioonid on avaliku sektori asutused, näiteks kohalikud ametiasutused ja tervishoiuteenuste pakkujad. Saartel on erinevate valdkondade ettevõtjaid, kuid nende käive on tavaliselt väiksem Ühendkuningriigi keskmisest. Ühendkuningriigi ametiasutuste sõnul on asjaomastes piirkondades asuvate ettevõtjate keskmine käive umbes 1,4 miljonit Inglise naela, kusjuures Ühendkuningriigi keskmine on umbes 5,7 miljonit Inglise naela.
            
            
               Ühendkuningriik rõhutab, et aktsiisi vähendamine ei kata kogu hinnaerinevust saarte ja Ühendkuningriigi maismaaosa vahel, mistõttu ei oleks inimeste jaoks majanduslikult kasulik reisida maismaalt saartele, et saada kasu erikorrast.
            
            
               Peale selle pakuvad Ühendkuningriigi sõnul meetmest kasu saavad ettevõtted vaid väikest konkurentsi turul, kus nad tegutsevad.
            
            
               Ettepaneku valdkonnas kehtivad õigusnormid
            
            
               Nõukogu 27. oktoobri 2003. aasta direktiiv 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik.
            
            
               •Kooskõla poliitikavaldkonnas praegu kehtivate õigusnormidega
            
            
               Direktiivi 2003/96/EÜ artikli 19 kohase meetme hindamine.
            
            
               Teatavad poliitilised kaalutlused
            
            
               Direktiivi artikli 19 lõike 1 esimeses lõigus on sätestatud: 
            
            
               „Lisaks eelmiste artiklite sätetele, eriti artiklitele 5, 15 ja 17, võib nõukogu komisjoni ettepaneku põhjal ühehäälselt lubada liikmesriigil kehtestada täiendava maksuvabastuse või -vähenduse teatavatel poliitilistel kaalutlustel.“
            
            
               Ühendkuningriigi kavandatud meede seisneb tarnitud mootorikütuse aktsiisimaksu vähendamises oma territooriumi teatavates piirkondades, nimelt kõikidel Sise- ja Välis-Hebriididel, Põhjasaartel, Clyde’i lahe saartel (kõik asuvad Šotimaa rannikul) ja Scilly saartel (asuvad Inglismaa edelarannikul). Eesmärk on lähendada nende piirkondade tanklahinnad Ühendkuningriigi keskmistele tanklahindadele. Neis piirkondades tuleneb kõrgem ühikukulu ja seega ka kõrgem tanklahind suurematest transpordi- ja turustamiskuludest ning väiksemast mastaabisäästust.
            
            
               Kokkuvõttes võib öelda, et soov kohaldada asjaomastes piirkondades mootorikütuste suhtes vähendatud aktsiisimäära nende piirkondade geograafiliste eritingimuste tõttu põhineb teatavatel poliitilistel kaalutlustel.
            
            
               •Kooskõla muude liidu tegevuspõhimõtetega
            
            
               Meetme eesmärk on osaliselt tasakaalustada kütuse kõrgemaid ühikukulusid ja seeläbi ka tanklahindu asjaomastel saartel, tehes seda otsese maksuvähenduse kaudu müügipunktis.
            
            
               Meetme puhul piirdutakse vaid eesmärgi saavutamiseks vajalikuga. Eelkõige puudutab maksuvähendus saartel müüdavat (suhteliselt väikest kogust) kütust.
            
            
               Peale selle vähendatakse aktsiisi summas, mis ei kata kõiki neis piirkondades kütuse müümisega seotud lisakulusid ning samuti ei kata maksuvähendus kogu erinevust saartel ja maismaal kohaldatavate kütusehindade vahel.
            
            
               Seoses sellega märgib komisjon, et aktsiisi vähendatakse 0,05 Inglise naela võrra tooteliitri kohta. Ühendkuningriigi ametiasutuste esitatud teabe kohaselt oleks hõlmatud territooriumide puhul täiendavad transpordikulud ikkagi 0,03 Inglise naela liitri kohta suuremad Ühendkuningriigi keskmisest ning tanklate käitamisega seotud kulud on hinnanguliselt suuremad, mistõttu on hind umbes 0,07–0,15 Inglise naela liitri kohta, kusjuures Ühendkuningriigi keskmine on 0,033 Inglise naela liitri kohta.
            
            
               Selle tulemusel säilitatakse energiakasutuse tõhusust soodustav maksustiimul, mis on vähemalt samaväärne maismaal kehtiva stiimuliga.
            
            
               Vaatamata maksusoodustusele jääb asjaomastes geograafilistes piirkondades tarbitava kütuse puhul maksukoorem siiski kõrgemaks kui direktiivis 2003/96/EÜ sätestatud madalaim maksumäär.
            
         
         
            
               Meede on kooskõlas liidu tervishoiu-, keskkonna-, energia- ja transpordipoliitikaga. 
            
            
               Kirjeldatud asjaolude põhjal tundub meede olevat vastuvõetav ka siseturu nõuetekohase toimimise ja ausa konkurentsi tagamise vajaduse seisukohast. Eelkõige seepärast, et meetmega hõlmatud piirkond koosneb saartest ja aktsiisimäära vähendatakse mõõdukalt, ei eeldata, et see toob kaasa muutuse kütusetarbimises, meelitades ligi tarbijaid väljastpoolt neid piirkondi.
            
            
               Pärast Ühendkuningriigi ametiasutuste kavandatud maksuvähendust oleks asjaomastes piirkondades pliivaba bensiini ja gaasiõli maksumäär endiselt kooskõlas direktiivi 2003/96/EÜ artiklis 7 sätestatud madalaima maksumääraga. Tingimusel, et meede vastab üldise grupierandi määruse (määrus (EL) nr 651/2014
                  3
               ) artiklis 44 sätestatud tingimustele ja kõnealuses määruses sätestatud üldtingimusele, kuulub meede selle määruse kohaldamisalasse ning on seega eelneva teatamise nõudest vabastatud.
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Nõukogu direktiivi 2003/96/EÜ artikkel 19.
            
            
               •Subsidiaarsus (ainupädevusse mittekuuluva valdkonna puhul) 
            
            
               Euroopa Liidu toimimise lepingu artiklis 113 käsitletud kaudse maksustamise valdkond ei kuulu iseenesest ELi ainupädevusse Euroopa Liidu toimimise lepingu artikli 3 tähenduses.
            
            
               Siiski võib direktiivi 2003/96/EÜ artikli 19 kohaselt üksnes nõukogu teisese õigusaktiga lubada liikmesriigil kehtestada selle sätte kohaseid täiendavaid maksuvabastusi või -vähendusi. Seepärast ei ole liikmesriikidel õigust nõukogu asemel tegutseda. Subsidiaarsuse põhimõtet seega käesoleva rakendusotsuse puhul ei kohaldata. Ettepanek on seega kooskõlas subsidiaarsuse põhimõttega.
            
            
               •Proportsionaalsus
            
            
               Ettepanek on kooskõlas proportsionaalsuse põhimõttega. Maksuvähendus ei ületa kõnealuse eesmärgi saavutamiseks vajalikku.
            
            
               •Vahendi valik
            
            
               Kavandatav vahend: nõukogu rakendusotsus.
            
            
               3.JÄRELHINDAMISTE TULEMUSED, KONSULTEERIMINE SIDUSRÜHMADEGA JA MÕJUHINNANGUD
            
            
               •Praegu kehtivate õigusaktide järelhindamine või toimivuse kontroll
            
            
               
                  Meetme võtmiseks ei ole vaja praegu kehtivaid õigusakte hinnata.
               
            
            
               •Konsulteerimine sidusrühmadega
            
            
               Käesoleva ettepaneku puhul ei ole vaja sidusrühmadega konsulteerida; käesolev ettepanek põhineb Ühendkuningriigi esitatud taotlusel ja käsitleb ainult kõnealust liikmesriiki.
            
            
               •Eksperdiarvamuste kogumine ja kasutamine
            
            
               Välisekspertide arvamusi ei olnud vaja kasutada.
            
         
         
            
               •Mõjuhinnang
            
            
               
                  Käesolevas ettepanekus käsitletakse ühe liikmesriigi taotlusel talle antud luba ja mõju hindamine ei ole vajalik.
               
            
            
               •Õigusnormide toimivus ja lihtsustamine
            
            
               
                  Meetmega ei nähta ette lihtsustamist. See tuleneb Ühendkuningriigi esitatud taotlusest ja käsitleb ainult kõnealust liikmesriiki.
               
            
            
               •Põhiõigused
            
            
               
                  Meetmel ei ole tähtsust põhiõiguste suhtes.
               
            
            
               4.MÕJU EELARVELE
            
            
               Meetmega ei kaasne liidule rahalist ega halduskoormust. Seega ei mõjuta ettepanek ELi eelarvet.
            
            
               5.MUU TEAVE
            
            
               •Ettepaneku sätete üksikasjalik selgitus
            
            
               
                  Artikkel 1 – Ühendkuningriigil lubatakse jätkata mootorikütuste (nimelt pliivaba bensiin ja gaasiõli) vähendatud aktsiisimäära kohaldamist kõikidel Sise- ja Välis-Hebriididel, Põhjasaartel, Clyde’i lahe saartel (kõik asuvad Šotimaa rannikul) ja Scilly saartel (asuvad Inglismaa edelarannikul).
               
               
                  Pärast vähendamisi ei tohi maksumäär ühelgi juhul olla madalam kui direktiivis 2003/96/EÜ kehtestatud ELi miinimummäärad ning vähendamist kohaldataks igaühe suhtes nendes piirkondades.
               
               
                  Meetme võtmisega aidataks ebasoodsas olukorras piirkondadel vähendada mootorikütuse tarnetega seotud suuremaid kulusid, mis on tingitud saarte geograafilisest asukohast. 
               
               
                  Artikkel 2 – Ühendkuningriigi taotletud luba antakse alates 1. novembrist 2017 kuueks aastaks.
               
            
            
               Kuna Ühendkuningriik teatas 29. märtsil 2017, et kavatseb Euroopa Liidu lepingu artikli 50 kohaselt liidust lahkuda, lõpetatakse aluslepingute kohaldamine Ühendkuningriigi suhtes alates väljaastumislepingu jõustumise kuupäevast või, kui sellist lepingut ei sõlmita, kaks aastat pärast liidust lahkumise kavatsusest teatamist, kui Euroopa Ülemkogu kokkuleppel Ühendkuningriigiga ei otsusta kõnealust ajavahemikku pikendada. Seega, ilma et see piiraks väljaastumislepingu sätete kohaldamist, kohaldatakse käesolevat nõukogu otsust üksnes kuni Ühendkuningriigi lahkumiseni EList.
            
            
               2017/0079 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega lubatakse Ühendkuningriigil kohaldada vähendatud maksumäära Sise- ja Välis-Hebriididel, Põhjasaartel, Clyde’i lahe saartel ja Scilly saartel tarbitavate mootorikütuste suhtes kooskõlas direktiivi 2003/96/EÜ artikliga 19
            
            
               EUROOPA LIIDU NÕUKOGU,
            
         
         
            
               võttes arvesse Euroopa Liidu toimimise lepingut, 
            
            
               võttes arvesse nõukogu 27. oktoobri 2003. aasta direktiivi 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik,
                  4
                eriti selle artiklit 19,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Ühendkuningriik taotles 16. septembri 2016. aasta kirjaga luba kohaldada gaasiõli ja pliivaba bensiini suhtes vähendatud aktsiisimäära vastavalt direktiivi 2003/96/EÜ artiklile 19 Sise- ja Välis-Hebriididel, Põhjasaartel, Clyde’i lahe saartel (kõik asuvad Šotimaa rannikul) ja Scilly saartel (asuvad Inglismaa edelarannikul). Ühendkuningriik edastas lisateavet 16. detsembril 2016.
            
            
               (2)Neis piirkondades on gaasiõli ja pliivaba bensiini hinnad kõrgemad Ühendkuningriigi ülejäänud territooriumil kehtivatest keskmistest hindadest ning seetõttu on kohalikud kütusetarbijad ebasoodsamas olukorras. Hinnaerinevus tuleneb tooteühikuga seoses tehtavatest täiendavatest ühikukuludest, mis tulenevad saarte geograafilisest paiknemisest, nende väikesest rahvaarvust ja suhteliselt väikeste kütusemahtude tarnimisest.
            
            
               (3)Maksuvähendus ei ole suurem, kui on vajalik nende täiendavate ühikukulude hüvitamiseks, mida peavad kandma asjaomastes geograafilistes piirkondades asuvad tarbijad.
            
            
               (4)Vähendatud aktsiisimäärad hakkavad olema kõrgemad direktiivi 2003/96/EÜ artiklis 7 sätestatud alammääradest. 
            
            
               (5)Pidades silmas asjaolu, et meedet kohaldatakse saarepiirkondade suhtes ning et maksumäärasid vähendatakse mõõdukalt, ei põhjusta meede konkreetselt mootorikütuse hankimisega seotud täiendavaid sõite.
            
            
               (6)Seetõttu on meede siseturu nõuetekohase toimimise ning ausa konkurentsi tagamise vajaduse seisukohast vastuvõetav ning samuti on see kooskõlas Euroopa Liidu tervise-, keskkonna-, energia- ja transpordipoliitikaga.
            
            
               (7)Direktiivi 2003/96/EÜ artikli 19 lõikest 2 tuleneb, et kõik selle artikli alusel antavad load peavad olema ajaliselt rangelt piiritletud. Selleks et pakkuda asjaomastele ettevõtjatele ja tarbijatele piisaval määral kindlust, antakse luba kuueks aastaks. Käesolev otsus ei piira liidu riigiabi eeskirjade kohaldamist.
            
            
               (8)Kuna Ühendkuningriik teatas 29. märtsil 2017, et kavatseb Euroopa Liidu lepingu artikli 50 kohaselt liidust lahkuda, lõpetatakse aluslepingute kohaldamine Ühendkuningriigi suhtes alates väljaastumislepingu jõustumise kuupäevast või, kui sellist lepingut ei sõlmita, kaks aastat pärast liidust lahkumise kavatsusest teatamist, kui Euroopa Ülemkogu kokkuleppel Ühendkuningriigiga ei otsusta kõnealust ajavahemikku pikendada. Seega, ilma et see piiraks väljaastumislepingu sätete kohaldamist, kohaldatakse käesolevat nõukogu otsust üksnes kuni Ühendkuningriigi lahkumiseni EList,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Ühendkuningriigile antakse luba kohaldada vähendatud maksumäära mootorikütusena kasutatava pliivaba bensiini ja gaasiõli suhtes kõikidel Sise- ja Välis-Hebriididel, Põhjasaartel, Clyde’i lahe saartel ja Scilly saartel.
            
            
               Riikliku maksumäära vähendamine vastavalt pliivaba bensiini või gaasiõli puhul ei ole suurem kui neis geograafilistes piirkondades jaemüügiga kaasnevad lisakulud võrreldes Ühendkuningriigis jaemüügiga kaasnevate keskmiste kuludega ning see vähendamine ei ole suurem kui 50 Inglise naela 1 000 tooteliitri kohta.
            
            
               Artikkel 2
            
            
               Käesolevat otsust kohaldatakse alates 1. novembrist 2017 ja selle kehtivusaeg lõpeb 31. oktoobril 2023.
            
            
               Artikkel 3
            
            
               Käesolev otsus on adresseeritud Suurbritannia ja Põhja-Iirimaa Ühendkuningriigile.
            
         
         
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  Nõukogu 27. oktoobri 2003. aasta direktiiv 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik (ELT L 283, 31.10.2003, lk 51).
               
               
                  
                     (2)
                  Ühendkuningriik kohaldab sama aktsiisimäära mootorikütusena kasutatava bensiini ja gaasiõli suhtes. 674 eurot 1 000 liitri kohta (2016. aasta juuli teave).
               
               
                  
                     (3)
                  Komisjoni 17. juuni 2014. aasta määrus (EL) nr 651/2014 ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT L 187, 26.6.2014, lk 1–78).
               
               
                  
                     (4)
                  ELT L 283, 31.10.2003, lk 51.